b'\n_START_ARTICLE_\nAndronik (sin Aleksija I.)\n_START_PARAGRAPH_\nAndronik Komnen (gr\xc4\x8dki \xe1\xbc\x88\xce\xbd\xce\xb4\xcf\x81\xcf\x8c\xce\xbd\xce\xb9\xce\xba\xce\xbf\xcf\x82 \xce\x9a\xce\xbf\xce\xbc\xce\xbd\xce\xb7\xce\xbd\xcf\x8c\xcf\x82; 18. rujna 1091. \xe2\x80\x94 1130/31.) bio je bizantski princ, vojni zapovjednik i sebastokr\xc3\xa1tor. Bio je \xc4\x8detvrto dijete te drugi sin bizantskog cara Aleksija I. Komnena i carice Irene Duke te je bio nazvan po djedu po majci. Budu\xc4\x87i da su mu roditelji bili na tronu u trenutku njegovog ro\xc4\x91enja, Andronik je bio princ Porphyrog\xc3\xa9nn\xc4\x93tos. Prema spisu Codex Mosquensis, ro\xc4\x91en je 18. rujna 1091. _NEWLINE_Borio se protiv Turaka Seld\xc5\xbeuka. Nakon smrti cara Aleksija, Andronik, njegova majka Irena te njegova sestra, povjesni\xc4\x8darka Ana Komnena, u\xc5\xa1li su u urotu protiv cara Ivana II. Komnena, koji je bio brat Ane i Andronika. Ivan je bratu oprostio te je Androniku bilo dopu\xc5\xa1teno ostati na dvoru. Andronik se o\xc5\xbeenio Irenom, koja je mo\xc5\xbeda bila ruska princeza, k\xc4\x87i Volodara od Przemy\xc5\x9bla. Smatrana je vrlo lijepom \xc5\xbeenom te je Androniku rodila sina Aleksija._NEWLINE_Andronik je umro nakon duge bolesti te je vjerojatno pokopan u jednom manastiru. Budu\xc4\x87i da je bio u iznimno dobrim odnosima s majkom i sestrom Anom, Ana ga je opisala u svome djelu Aleksijadi.'